Dan Şucu a dezvăluit în exclusivitate pentru FANATIK că Mircea Lucescu reprezintă prioritatea pentru postul de antrenor la Rapid. Patronul giuleştenilor se va întâlni în cursul zilei de marţi cu George Copos şi legendarul antrenor.
Giovanni Becali a avut o reacţie virulentă la FANATIK SUPERLIGA vis-a-vis de acest plan al patronului de la Rapid. Impresarul crede că Mircea Lucescu ar risca foarte mult dacă ar veni în Giuleşti:
“Nu vine Mircea Lucescu. Stai liniştit că Lucescu nu intră la vârsta asta în responsabilităţile astea. Se face de râs… dă cu piciorul la toată cariera lui. Voi nu sunteţi sănătoşi la cap.
Visaţi cai verzi pe pereţi! Dacă vine la Rapid înseamnă că se face de râs. Cu milioanele pe care le-a câştigat pe merit, trebuie să antreneze pe o sumă. Şi când lumea va vedea suma, se face de râsul curcilor.
Ce tot visaţi? Nu am vorbit cu Mircea Lucescu. Dar dacă face pasul ăsta, poate să dea cu piciorul la toată cariera lui. Aaa, dacă vine benevol să ajute clubul Rapid, că e clubul lui preferat…
Să vină consilier al domnului Şucu, asta da. Dar şi dacă vine consilier Lucescu şi antrenorul ascultă de el şi iese cum a ieşit acum. Se nenoroceşte şi Lucescu, îl nenoroceşte şi pe ăla?
Aţi văzut mă? Pe Lobonţ a luat Rapid trei milioane de dolari la vremea respectivă. Lobonţ a intrat într-o mocirlă şi a rămas în ea. O să se termine campionatul şi o să iasă din ea”, a spus Becali la FANATIK SUPERLIGA.
Dan Şucu a dezvăluit pentru FANATIK că va încerca să îl convină pe Mircea Lucescu să preia postul de antrenor principal de la Rapid şi că îi va asigura toate condiţiile dacă legendarul tehnician îşi va da acordul:
„Prioritatea mea și a Rapidului în aceste zile este Mircea Lucescu. Lucrăm doar la asta! Orice altceva poate să mai aștepte. Orice alte păreri pro sau contra, la fel, pot să mai aștepte.
Îl dorim pe Mircea Lucescu antrenor, manager general, după modelul fotbalului profesionist. Cum e în alte campionate puternice, să zicem Premier League”, a spus Dan Şucu.